 Basangibuza ukuthi ngingubani - JumboUHLEKA yedwa umculi wowokholo uLwando Jumbo Nyangiwe ophinde waklonyeliswa ngendondo yeBest Gospel Song of The Year kumaCrown Gospel Music AwardsSMANGELE ZUMA December 2, 2019UBONGA uNkulunkulu ngokumupha amandla okunqoba uLwando Jumbo Nyangiwe, osanda kuklonyeliswa ngendondo yeBest Gospel Song of The Year kumaCrown Gospel Music Awards, ngeculo lakhe elithi, Engipha Amandla Okunqoba.UJumbo oseke waklonyeliswa le ndondo ngo-2017 ngeculo elithi, Singenise uveze ukuthi ngesikhathi ehlanganisa le ngoma ngonyaka odlule wayevele enxusa uNkulunkulu ukuthi amuphe amandla okunqoba aphinde abuye nayo le ndondo esuke ibhekwe ngabomvu.Uthe kuyamangaza ukuthi namanje kusanabantu ababuzayo ukuthi ungubani.Kuyaxaka ukuthi uma ngiwina abantu bayabuza ukuthi ngubani uJumbo. Ngo-2017 babuza ukuthi ngingubani namanje futhi basabuza. Akungikhathazi ngoba ngesikhathi bebuza yilapho abazoqala khona ukungazi, kusho uJumbo.Uveze ukuthi ungowokuzalwa kwaJames eMzimkhulu kanti ungene emculweni wokholo ngo-2016.Uthe leli culo ulithathe kwi-albhamu yakudala yeMvuselelo Yase Natali wabe eselibhala kabusha.Ngesikhathi ngilibhala leli culo ngalitshela ithimba lami ukuthi ngifisa ukubhala iculo elizowina indondo ye-Song of The year. Ngiyambonga uNkulunkulu ngokufeza isifiso sami. Ngibonga nabahleli bamaCrown ngokunginika ithuba lokuqokwa kulezi zindondo ezinkulu. Lo mcimbi ungiphakamisile, ngiyaziwa nje kungenxa yawo, kusho uJumbo.Echaza ngowesifazane ovele wamemeza ethi yi braai ngomso ngesikhathi ethula inkulumo yakhe yokubonga indondo uthe, ungomunye wabalandeli bakhe, igama lakhe -Unakho Seteni, wase-Eastern Cape.Uthe -Unakho ubehambele lo mcimbi emuva kokuwina umncintiswano abewenzele abalandeli bakhe.Ungumlandeli wami omkhulu, uwine emuva kokungivotela izikhawu ezingu-4000. Ubehamba nami kukhaphethi obomvu ngaphinde ngamhlelela nendawo yokuhlala. Ujabule kakhulu sengibizwa waya nami esiteji kanti uzoqondana nombhobho wesibili okwenza ukuthi agcine esezwakala. Umama owayekhuluma neselula naye angimazi ungomunye wabalandeli bami. Iningi labantu abagcwala esiteji abalandeli bami, yayingasekho nendlela yokubavimba, kusho uJumbo.Ubonge abalandeli bakhe wathi ubengazi ukuthi abantu bamthanda kangaka. Uthe usahlele umjikelezo wokubonisa abalandeli bakhe le ndondo ngoba ubengeke ayithole ngaphandle kwabo.Ibraai uthe ibingakenziwa usazowuhlela umcimbi wokubungaza le ndondo njengoba esazoyihambisa nakumasipala wangakubo, iHarry Gwala.Ngonyaka ozayo uthe usakubhekile ukubuya nenye indondo kulo mncintiswano njengoba kunomucu othi, Igama likaYesu Laba Inkululeko okulindeleke ukuthi awukhiphe maduze. 